
Republika Hrvatska
Trgovački sud u Splitu
Split, Sukoišanska 6


Poslovni broj: 4.St-225/2015-16
U IME REPUBLIKE HRVATSKE
RJEŠENJE 
Trgovački sud u Splitu, po sucu tog suda Katarini Mikulić, kao stečajnom sucu, u skraćenom stečajnom postupku povodom zahtjeva FINANCIJSKE AGENCIJE, Regionalni centar Split, Podružnica Split, Mažuranićevo šetalište 24b, OIB: 85821130368, za provedbu skraćenog stečajnog postupka nad dužnikom SUPERATOR d.o.o., Lećevica bb, Lećevica, OIB: 00478445618, 14. rujna 2018. 

riješio je 

1. Obustavlja se skraćeni stečajni postupak nad dužnikom SUPERATOR d.o.o., Lećevica bb, Lećevica, OIB: 00478445618.

1. Odbacuje se zahtjev predlagatelja FINANCIJSKE AGENCIJE, Regionalni centar Split, Podružnica Split, od 16. rujna 2015., za provedbu skraćenog stečajnog postupka nad dužnikom SUPERATOR d.o.o., Lećevica bb, Lećevica, OIB: 00478445618.

Obrazloženje
Predlagatelj - FINANCIJSKA AGENCIJA, RC Split, Podružnica Split, Mažuranićevo šetalište 24b, OIB: 85821130368, podnijela je ovom sudu 16. rujna 2015., na temelju odredbe članka 444. stavka 1. Stečajnog zakona („Narodne novine“ broj 71/15, dalje SZ), zahtjev za provedbu skraćenog stečajnog postupka nad dužnikom SUPERATOR d.o.o., Lećevica bb, Lećevica, OIB: 00478445618 .
U zahtjevu je navedeno kako dužnik, na dan 11. rujna 2015., u Očevidniku redoslijeda osnova za plaćanje ima evidentirane neizvršene osnove za plaćanja u neprekinutom razdoblju od 2471 dana, u ukupnom iznosu od 5.547.380,05 kuna, u koji iznos je uračunata kamata i naknada Financijske agencije za provedbu ovrhe na novčanim sredstvima, kao i da dužnik nema zaposlenih. 
Odredbom članka 428. stavak 1. SZ propisano je da će sud provesti skraćeni stečajni postupak nad pravnom osobom ako su ispunjenje sljedeće pretpostavke: ako nema zaposlenih, ako u očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana, ako nisu ispunjene pretpostavke za pokretanje drugog postupka radi brisanja iz sudskog registra.
Budući da su, prema podacima iz podnesenog zahtjeva, kao i podacima iz sudskog registra, uvidom u koje je utvrđeno da se u odnosu na dužnika ne vodi drugi postupak radi brisanja iz sudskog registra, bile ispunjene pretpostavke iz članka 428. SZ, ovaj sud je 1. veljače 2016. godine na mrežnoj stranici e-Oglasna ploča sudova objavio oglas s podacima o identifikaciji dužnika te ukupnom iznosu duga dužnika evidentiranog na temelju neizvršenih osnova za plaćanje. Isto tako tim oglasom su osobe ovlaštene za zastupanje dužnika bile pozvane da u roku od 15 dana od dana objave oglasa podnesu sudu javnobilježnički ovjerovljen popis imovine i obveza dužnika na propisanom obrascu, a vjerovnici dužnika su bili pozvani da najkasnije u roku od 45 dana od objave oglasa predlože otvaranje stečajnog postupka nad dužnikom, sve to uz upozorenje na pravne posljedice nepodnošenja prijedloga za otvaranje stečajnog postupka.
Dana 17. ožujka 2016. kod ovoga suda zaprimljen je prijedlog vjerovnika Raiffeisenlandesbank Kärnten – Rechenzentrum und Revisionsverband, reg.Gen.m.b.H., Raiffeisenplatz 1, 9020 Klagenfurt, Austrija, OIB: 46870001221, za otvaranje stečajnog postupka nad dužnikom navodeći da je s dužnikom sklopio ugovor o kreditu te mu njegovo potraživanje po toj osnovi nije podmireno i u tom pravcu je dostavio odgovarajuće isprave kao dokaz svog potraživanja (list 8-23 spisa).
Sud je, temeljem članka 434 i članka 114. stavak 1. SZ, vjerovnika - predlagatelja Raiffeisenlandesbank Kärnten, zaključkom od 27. ožujka 2018., pozvao da u roku od 8 (osam) dana uplati na sudski depozit predujam za namirenje troškova stečajnog postupka u iznosu od 7.000,00 kuna, što isti u ostavljenom roku nije učinio.
Isto tako, sud je u skladu s odredbom članka 11. stavak 3. SZ, izvršio uvid na službenoj internetskoj stranici FINA-predstečajne nagodbe (http://predstecajnenagodbe.fina.hr), te je utvrdio da je nad naprijed navedenim dužnikom pokrenut postupak predstečajne nagodbe, temeljem prijedloga dužnika za otvaranje redovnog postupka predstečajne nagodbe od  3. rujna 2015.
Odredbom članka 442. stavak 1. SZ, propisano je da će se postupci predstečajne nagodbe koji su pokrenuti na temelju Zakona o financijskom poslovanju i predstečajnoj nagodbi („Narodne novine”, broj: 108/12, 144/12, 81/13 i 113/13, dalje: ZFPPN) dovršiti prema odredbama toga Zakona.
Također, odredbom članka 15. stavak 1. SZ propisano je, ako je pokrenut predstečajni postupak, do njegova završetka nije dopušteno pokretanje stečajnoga postupka.
Nadalje, odredbom članka 39. stavak 3. ZFPPN-a propisano je da do okončanja postupka predstečajne nagodbe nije dopušteno pokrenuti stečajni postupak dok je odredbom članka 27. stavak 5. ZFPPN-a propisano da će u slučaju obustave postupka  predstečajne nagodbe, ako postoje razlozi za otvaranje stečajnog postupka, Financijska agencija, odnosno, nagodbeno vijeće podnijeti prijedlog za pokretanje stečajnog postupka nad dužnikom u roku od 8 dana nakon izvršnosti rješenja o obustavi.
Slijedom svega naprijed navedenog, budući je sud utvrdio da je predlagatelj podnio zahtjev za pokretanjem skraćenog stečajnog postupka nad naprijed navedenim dužnikom u trenutku kada je nad istim već bio pokrenut postupak sklapanja predstečajne nagodbe, primjenom odredbe članka 433. i članka 435. stavak 2. SZ-a, a temeljem članka 15. stavak 1. SZ i članka 39. stavak 3. ZFPPN-a, odlučeno je kao u izreci rješenja te odbačen zahtjev predlagatelja za provedbu skraćenog stečajnog postupka nad naprijed navedenim dužnikom.  
Na kraju se napominje da je pred sudom zaprimljen zahtjev Financijske agencije za pokretanje stečajnog postupka nad uvodnom navedenim dužnikom povodom obustave postupka predstečajne nagodbe te se isti postupak vodi pod poslovnim brojem St-463/2016, u kojem će se utvrđivati sve pretpostavke za otvaranje stečajnog postupka nad dužnikom SUPERATOR d.o.o.
U Splitu 14. rujna 2018.
Sudac


Katarina Mikulić,v.r.
za točnost otpravka – ovlašteni službenik
Ivana Hajder 


Pouka o pravnom lijeku: Protiv ovog rješenja dopuštena je žalba Visokom trgovačkom sudu RH u Zagrebu. Žalba se podnosi putem ovog suda, pismeno, u dva primjerka u roku od 8 dana od dana dostave rješenja. 

